Zuma verloor wéér in hofOudpres. Jacob Zuma. Foto: ANA Oudpres. Jacob Zuma se aansoek om verlof tot appèl teen die beslissing dat hy vervolg moet word op aanklagte van korrupsie, bedrog en rampokkery is van die hand gewys. Dit volg nadat Zuma se aansoek – dat sy vervolging gestaak word – in Oktober eenparig en met koste van die hand gewys is. Dieselfde geld vir sy medebeskuldigde, die wapenhandelaar Thales. Zuma se regspan het egter besluit om ŉ aansoek in te dien om teen dié beslissing te appelleer. Die aansoek is op 22 November in die hooggeregshof in Pietermaritzburg aangehoor. Zuma se regspan het aangevoer die hof het “growwe feite- en regsfoute” begaan deur Zuma se aansoek van die hand te wys. Zuma se aansoek om verlof tot appèl is egter Vrydag met koste van die hand gewys en dit beteken hy sal steeds op talle aanklagte teregstaan. Die saak hou verband met die wapentransaksie van die 1990’s. Die staat voer aan Thales het Zuma, via sy voormalige finansiële raadgewer Schabir Shaik, omgekoop om die maatskappy teen ŉ ondersoek te beskerm. Shaik is in 2005 skuldig bevind aan twee aanklagte van korrupsie en een van bedrog. Hy is tot 15 jaar tronkstraf gevonnis, maar is later op mediese parool vrygelaat. Die saak teen Zuma was vir langer as ŉ dekade in en uit die hof – totdat Shaun Abrahams, die voormalige hoof van die Nasionale Vervolgingsgesag (NVG), verlede jaar aangekondig het dat die klagte teen Zuma en Thales heringestel gaan word. Glynnis Breytenbach, die DA se skaduminister van justisie, het die jongste beslissing verwelkom. “Zuma het in teenstelling met sy uitsprake dat hy die geleentheid sal verwelkom om sy dag in die hof te kry, alles in sy vermoë gedoen om te keer dat hy aanspreeklik gehou word vir die beweerde strafregtelike aktiwiteite waarby hy glo tydens die wapenskandaal betrokke was.”